kgolegong. Ge a le gona o ile a lora a bona Mamahlo gomme bobotse bja gagwe Lamorena ge le hlaba ke ge Mmagauta a šetše a lokile, a apere tša go bogega le ngwana a mo hlamile gabotse. Polelo o be a se nayo ge e se go kibakiba a tšea se a bea mo, a tšea sela a tšhela mola. Ga se a ka a itshwenya le ka go apeela mmagwe difihlolo. Mokgekolwana wa batho o ile a tšea molatša wa maabane le dithotse a dula lapeng a ja a ikhomoletše. A tlatša mahlo ka lapeng la gagwe, a getsola dintlo tša gagwe, a tseba gore ke tšona e tlilego go ba bagwera ba gagwe ge Mmagauta le morwedi wa gagwe ba tlogile. A phura dithotse tša lehlwa ka boiketlo, mogopolo a o romela badimong mo monna wa gagwe a ilego gona, a phara badimo ka molato wa go re ba be ba reng ba mo tlogela ge ba tšea molekani wa gagwe. O tlilo šala a tlošwa ke mang bodutu ka gore potsa ye ba mo filego yona e mo tlogela a nnoši Ge a gopola Phaka, megokgo ya tlala ka mahlong, a e phumola ka moselana wa tuku ya hlogo. Koloi ye kgolo ya maoto a dintotoma ya ema seferong, a e lebelela ka mahlo a go seka megokgo. Pele mootledi wa yona a fologa, ke ge Mmagauta a šetše a fihlile go yona a gogoiša sutukheisi sa nkukununu, a kgokgoetša ngwana wa gagwe. Ntle le go laela mmagwe ba ile ba namela, Tselapedi le yena a hloka le go tsena ka lapeng a lotšha ba bogweng le go ba botšiša gore ba šetše bjang morago ga poloko. Nako ya go dira bjalo o be a tla e tšea kae lethari le be le šetše le mo pholophotha le mo tlema le dithai gabotse Ba rile go sekamollana dithai bjalo, ba ipofa ka mapantana, lebotla leo la go hlagatša naga ka lebelo, la napa la gotla, la furalela lapa la gaPhaka, la pshinyetša mebotwana ka muši wa tisele, la ragoga ka matšato la leba tseleng ya sekontiri. Ntlatlana a naboga mo a bego a dutše gona, a ema morakwaneng, a boga lehodu leo la go mo hula bana go fihlela mosela wa lona o nyamelela. A buša moya ka maatla, a itlhoboga bjalo ka moopa yo a sego a ka a kwa lešoko la pelego?